《游峡山寺》
唐代·杨衡

结构天南畔，胜绝固难俦。幸蒙时所漏，遂得恣闲游。

路石荫松盖，槛藤维鹤舟。雨霁花木润，风和景气柔。

宝殿敞丹扉，灵幡垂绛旒。照曜芙蓉壶，金人居上头。

翔禽拂危刹，落日避层楼。端溪弥漫驶，曲涧潺湲流。

高居何重沓，登览自夷犹。烟霞无隐态，岩洞讵遗幽。

奔驷非久耀，驰波肯暂留。会从香火缘，灭迹此山丘。

作者简介：[唐]（约公元七六六年前后在世）字仲师，吴兴人。生卒年均不详，约唐代宗大历初年前后在世。天宝间，避地至江西，与符载、李群、李渤（全唐诗作符载、崔群、宋济。此从唐才子传）等同隐庐山，结草堂于五老峰下，号“山中四友”。日以琴酒相娱。衡工吟咏，尝吟罢自赏其作，抵掌大笑，长谣曰：“一一鹤声飞上天”。盖自谓其声韵响彻如此。有人盗其文登第，衡因诣阙，亦登第，见其人，盛怒曰：“一一鹤声飞上天，在否？其人答曰：“此句知兄最惜，不敢偷”。衡乃笑曰：“若是，犹可恕也”。官至大理评事。衡著有诗集一卷，《唐才子传》传于世。